**Informatīvais ziņojums**

**„Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas „Valsts administrācija” līdzfinansētā projekta “Pieredzes apmaiņas vizītes starp Baltijas - Ziemeļvalstu likumdošanas un standartizācijas iestādēm, lai iegūtu zināšanas, prasmes un pieredzi” īstenošanai”**

**1. Pamatojums informatīvā ziņojuma virzībai**

Kopš 2009.gada Ziemeļvalstu ministru padome (*Nordic Council of Ministers*) finansē Baltijas valstu un Ziemeļvalstu pieredzes apmaiņas programmu valsts pārvaldes darbiniekiem “Ziemeļvalstu – Baltijas valstu mobilitātes programma valsts pārvaldei” (“*Nordic – Baltic Mobility Program for Public Administration*”) ar ikgadējo projekta finansējumu EUR 300 000 apmērā. Ziemeļvalstu un Baltijas valstu mobilitātes programma valsts pārvaldei” (turpmāk – programma) ir izveidota, lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju globālajā pasaulē.

Programmas ietvaros tiek izsludināti projektu konkursi, kuros piedalās šādas Baltijas Jūras reģiona valstis – Somija, Zviedrija, Dānija, Norvēģija, Islande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes. Programmas nosacījumi paredz projektu ieviešanai nacionālo līdzfinansējumu 40% apmērā un ārvalstu finansiālo palīdzību 60% apmērā, no kura 85% projekta īstenotājs saņem kā avansa maksājumu un 15% kā gala maksājumu. Līdz ar to projekta ieviešanai papildus nepieciešams priekšfinansējums 15% apmērā no programmas finansējuma.

Būvniecības valsts kontroles birojs ir iesniedzis pieteikumu Nr.PA-NET-837 projekta “Pieredzes apmaiņas vizītes starp Baltijas - Ziemeļvalstu likumdošanas un standartizācijas iestādēm, lai iegūtu zināšanas, prasmes un pieredzi” (turpmāk – projekts) īstenošanai. Iesniegtais pieteikums ir apstiprināts programmas konkursā. Projekta ietvaros ir paredzēts īstenot Latvijas pārstāvju pieredzes apmaiņas vizītes Norvēģijā un Somijā. Pieredzes apmaiņas vizītes mērķis ir iegūt vērtīgas specifiskas teorētiskās un praktiskās zināšanas būvniecības procesa standartizācijā, ko vēlāk varētu izmantot praksē Latvijā, izstrādājot normatīvo regulējumu, pielietojot standartus, veicot kontroli un sakārtojot daudzus ar būvniecības nozari saistītus jautājumus, tā nodrošinot profesionālāku publisko ēku uzraudzību, būvprojektu un būvju ekspertīzi un būvniecības kontroli, ar mērķi panākt būvniecības kvalitātes uzlabošanos publiskajās ēkās.

Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, Ekonomikas ministrija ir sagatavojusi informatīvo ziņojumu, lai tiktu pieņemts Ministru kabineta lēmums par finansējuma pārdali no ministrijai 2016.gadā piešķirtajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai.

**2. Programmas finansēšanai iesniegtais projekta pieteikums**

Latvijā 2014.gada 1.oktobrī ir stājies spēkā jaunais Būvniecības likums. Likuma mērķis ir kvalitatīvas dzīves vides radīšana, nosakot efektīvu būvniecības procesa regulējumu, lai nodrošinātu kvalitāti un drošību būvniecībā. Latvijas valsts, līdz ar jaunā Būvniecības likuma stāšanos spēkā, ir uzņēmusies jaunus pienākumus un funkcijas būvniecības kontroles jomā, kuras nepieciešams attīstīt un pilnveidot. Atbilstoši likumam ir izveidots Būvniecības valsts kontroles birojs, kurš nodrošina būvdarbu valsts kontroli, publisku ēku ekspluatācijas uzraudzību, organizē būvprojektu un būvju ekspertīzi.

Ziemeļvalstīs ir ļoti labi sakārtots būvniecības nozares regulējums kopā ar piemērojamajiem standartiem, īpaši ēku ekspluatācijas kontroles, būvdarbu kontroles un būvekspertīžu organizēšanas jomā. Latvijas nacionālo būvniecības pakalpojumu līgumu standartu izstrāde un nostiprināšanas normatīvajā līmenī ir viens no uzdevumiem, kas ministrijai jāīsteno tuvākā gada laikā. Ziemeļvalstīs ir uzkrāta pieredze nacionālo būvniecības pakalpojumu līgumu standartu izstrādē, kas ir izstrādāti saskaņā ar ES un nacionālo regulējumu. Vizīšu ieguvums būs vērtīgas specifiskas teorētiskās un praktiskās zināšanas, būvniecības standartu pielietošanā, ko vēlāk varētu izmantot praksē Latvijā, izstrādājot normatīvo regulējumu, pielietojot standartus, izstrādājot standarta līgumus būvniecībā, veicot kontroli un sakārtojot daudzus ar būvniecības nozari saistītus jautājumus.

Vizīšu laikā tiks apmeklētas standartizācijas organizācijas, lai pārrunātu procedūras un iegūtu pieredzi, kā labāk pārņemt Eiropas Standartizācijas komitejas (CEN) noteiktos standartus un iepazītos ar labāko praksi, kas ietverta Ziemeļvalstu nacionālajos standartos, izvērtējot iespējas to pielāgošanai Latvijas jauno nacionālo standartu vajadzībām. Tiks apmeklētas par būvniecību atbildīgās ministrijas un kontroles institūcijas, būvizstrādājumu ražošanas un kontroles nozares organizācijas, kā arī plānots dalīties pieredzē Ziemeļvalstu būvekspertu sertifikācijā, lai ekspertiem piešķirtu tiesības veikt būvju un būvprojekta ekspertīzi publiskām būvēm un iegūto pieredzi izmantotu būvju ekspertīzes standarta izstrādē Latvijā.

Projekta aktivitāšu īstenošanas periods paredzēts no 2016.gada septembra līdz oktobrim ieskaitot.

Projekta īstenošanai nepieciešamās kopējās izmaksas ir EUR 11 333. Atbilstoši Biroja 2016.gada 20.maijā noslēgtajam līgumam ar Ziemeļu ministru padomi (*Nordic Council of Ministers*), programmas finansējums 60% apmērā ir EUR 6 800 (pielikumā programmas pieteikuma līgums Nr.PA-NET-837 ), tajā skaitā projekta avansa maksājums 85% apmērā no programmas finansējuma daļas sastāda EUR 5 780, gala maksājums 15% apmērā sastāda **EUR** **1 020**. Nacionālais līdzfinansējums projekta ieviešanai ir 40% un sastāda **EUR 4 533**. Līdz ar to kopējais sākotnēji nepieciešamais valsts budžeta finansējuma apmērs projekta uzsākšanai sastāda **EUR 5 553**.

Ekonomikas ministrija, izvērtējot no valsts budžeta 2016.gadā piešķirto līdzekļu izmantošanas iespējas, finansējumu minētā projekta īstenošanai, plāno pārdalīt no ministrijai piešķirtajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai.

**3. Turpmākā rīcība**

Ņemot vērā, ka dalība un pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minētā projekta īstenošanai nepieciešams:

1. Apstiprināt Ekonomikas ministrijas tiesības ieviest pieredzes apmaiņas projektu par likumdošanas, būvju uzraudzības un kontroles, kā arī un standartizācijas jautājumiem Norvēģijā un Somijā, Ziemeļvalstu un Baltijas valstu mobilitātes programmas „Valsts administrācija” ietvaros un uzņemties saistības 2016.gadā.
2. Paredzēt, ka nepieciešamais finansējums atbilstoši noslēgtā līguma nosacījumiem nacionālā līdzfinansējuma segšanai un priekšfinansējuma nodrošināšanai tiks pārdalīts no ministrijai 2016.gadā piešķirtajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai.

Ekonomikas ministrija sagatavos un normatīvajos aktos noteiktā kārtībā iesniegs Finanšu ministrijā pieprasījumu par apropriācijas pārdali.

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

10.08.2016

906

Rostoka 67013276

Inese.Rostoka@em.gov.lv

13.04.2016.

Elsiņa 67013320;

[nelda.elsina@bvkb.gov.lv](mailto:nelda.elsina@bvkb.gov.lv)

1. Ministru kabineta 2010.gada 18.maija noteikumu Nr.464 „Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 2.punkts; Likums par budžetu un finanšu vadību 24. panta trešā daļa. [↑](#footnote-ref-1)